Predkladacia    správa

              Vhodné nakladanie s nebezpečnými odpadmi je dôležité v systéme ochrany životného prostredia a zdravia obyvateľstva. Ich zneškodňovanie musí byť na takej úrovni, aby nebolo ohrozené životné prostredie. Vo vyspelých krajinách musí zneškodňovací proces nebezpečných odpadov spĺňať prísne kritériá, čo má za následok vysoké finančné náklady spojené s touto činnosťou. Preto sa snažia mnohí pôvodcovia odpadov hľadať lacnejšie riešenie vývozom odpadov do štátov, kde sú ich niektoré subjekty ochotné prijať za podstatne nižšiu cenu, než je cena za zneškodnenie v krajine pôvodu. Ekonomicky slabšie krajiny sa takto môžu stať “smetiskom” silnejších štátov. 

             Na ochranu pred takýmto vývojom v zneškodňovaní odpadov bol v rámci Programu OSN pre životné prostredie (UNEP) v roku 1989 podpísaný Bazilejský dohovor o riadení pohybu nebezpečných odpadov cez hranice štátov a ich zneškodňovaní, ktorý je zameraný na kontrolu pohybu nebezpečných odpadov medzi štátmi. Obsahuje obmedzujúce ustanovenia, ktoré poskytujú významnú ochranu pred snahami niektorých ekonomicky silných krajín riešiť svoje environmentálne problémy na úkor iných štátov. 

             Bazilejský dohovor nadobudol platnosť 5. mája 1992. Od jeho vstupu do platnosti bola členským štátom aj Česká a Slovenská Federatívna republika. Slovenská republika sa stala členským štátom sukcesiou. Slovenská republika zabezpečila všetky opatrenia, ktoré jej vyplynuli z členstva v Dohovore a aktívne sa zapája do implementačného procesu na národnej a medzinárodnej úrovni.

             Výkonným orgánom Bazilejského dohovoru je sekretariát so sídlom v Ženeve, ktorý pravidelne zvoláva rokovania zástupcov zmluvných strán. Tieto rokovania sú zamerané na riešenie právnych a technických problémov súvisiacich s medzinárodnou prepravou nebezpečných odpadov. 

             Konferencia zmluvných strán je najvyšším rozhodovacím orgánom Bazilejského dohovoru o riadení pohybov nebezpečných odpadov cez hranice štátov a ich zneškodňovaní. Doteraz sa zišla v roku 1992 v Uruguaji, v rokoch 1994 a 1995 vo Švajčiarsku, v roku 1998 v Malajzii a v roku 1999 znovu vo Švajčiarsku. Zasadanie konferencie sa riadi vopred prijatým rokovacím poriadkom a zúčastňujú sa na nej poverení zástupcovia zmluvných strán Dohovoru, zástupcovia orgánov Dohovoru a jeho poradných a odborných orgánov, oficiálne pozvaní zástupcovia, čestní hostia, zástupcovia mimovládnych organizácií, významných inštitúcií a organizácií.

             Slovenská republika je v rámci Bazilejského dohovoru veľmi aktívna. Rozhodnutím III. konferencie zmluvných strán, ktorá sa konala v roku 1995, bola poverená zriadiť Regionálne školiace centrum pre región strednej a východnej Európy v Bratislave. Toto školiace centrum svoju činnosť začalo v máji 1997, keď sa konal v Bratislave prvý školiaci kurz. Celkovo sa do roku 2002 konalo 10 školiacich kurzov, pričom zatiaľ posledný sa konal v júni 2002.  

Delegovaní národní reprezentanti budú registrovaní a uznaní na zasadanie konferencie Bazilejského dohovoru na základe poverovacích listín reprezentovaných krajín. Podľa rokovacieho poriadku sa uznávajú poverovacie listiny vystavené hlavou štátu, predsedom vlády alebo ministrom zahraničných vecí. 
 
Zasadanie konferencie bude prebiehať vo viacerých pracovných skupinách, ktorých rokovanie prebieha paralelne. Z uvedeného dôvodu je pre plnohodnotné zastúpenie Slovenskej republiky potrebné zabezpečiť účasť minimálne troch zástupcov. Vzhľadom na to, že jedným z bodov zasadnutia je návrh rozhodnutia o zriadení a pôsobení regionálnych centier pre školenie a prenos technológií, budú mať na konferencii nezastupiteľnú úlohu aj predstavitelia týchto regionálnych  centier, ktoré sú rozmiestnené po celom svete v regiónoch reprezentujúcich rozvojové krajiny a krajiny s transformujúcou sa ekonomikou. 

Za Slovenskú republiku sa na rokovaniach zúčastnia:
László Miklós, minister životného prostredia Slovenskej republiky,
Kálmán Petöcz, veľvyslanec SR pri OSN a iných medzinárodných organizáciách v Ženeve,
Radoslav Jonáš, zamestnanec MŽP SR, odbor odpadového hospodárstva, 
Dana Lapešová, riaditeľka Regionálneho centra Bazilejského dohovoru regiónu strednej a východnej Európy pre školenie a prenos technológií, zamestnankyňa Slovenskej agentúry životného prostredia.

Predkladaný materiál nemá finančný, ekonomický a environmentálny vplyv a ani vplyv na zamestnanosť, preto sa doložka finančných, ekonomických, environmentálnych vplyvov a ani doložka vplyvov na zamestnanosť nevyhotovuje.